Απόφαση αριθ. 181

της 13ης Δεκεμβρίου 2000

για την ερμηνεία του άρθρου 14 παράγραφος 1, του άρθρου 14α παράγραφος 1 και του άρθρου 14β παράγραφοι 1 και 2 του κανονισμού (ΕΟΚ) αριθ. 1408/71 του Συμβουλίου σχετικά με την εφαρμοστέα νομοθεσία στους αποσπασμένους μισθωτούς εργαζόμενους και τους αυτοτελώς απασχολούμενους, οι οποίοι ασκούν προσωρινά δραστηριότητα εκτός αρμόδιου κράτους

(Κείμενο που παρουσιάζει ενδιαφέρον για τον ΕΟΧ)

(2001/891/ΕΚ)

Η ΔΙΟΙΚΗΤΙΚΗ ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΓΙΑ ΤΗΝ ΚΟΙΝΩΝΙΚΗ ΑΣΦΑΛΙΣΗ ΤΩΝ ΔΙΑΚΙΝΟΥΜΕΝΩΝ ΕΡΓΑΖΟΜΕΝΩΝ,

Έχοντας υπόψη το άρθρο 81 στοιχείο α) του κανονισμού (ΕΟΚ) αριθ. 1408/71 του Συμβουλίου, της 14ης Ιουνίου 1971, περί της εφαρμογής των συστημάτων κοινωνικής ασφάλισης στους μισθωτούς, στους μη μισθωτούς και στα μέλη των οικογενειών τους που διακινούνται εντός της Κοινότητας, σύμφωνα με το οποίο χειρίζεται όλα τα διοικητικά θέματα ή τα θέματα ερμηνείας, τα οποία απορρέουν από τις διατάξεις του κανονισμού (ΕΟΚ) αριθ. 1408/71 και των μεταγενεστέρων κανονισμών,

Εκτιμώντας τα ακόλουθα:

(1) Η απόφαση αριθ. 162 της 31ης Μαΐου 1996 θα πρέπει να προσαρμοσθεί στα σημερινά δεδομένα.

(2) Οι διατάξεις του άρθρου 14 παράγραφος 1, του άρθρου 14α παράγραφος 1 και του άρθρου 14β παράγραφοι 1 και 2 του κανονισμού (ΕΟΚ) αριθ. 1408/71, τα οποία προβλέπουν μια εξαίρεση στο γενικό κανόνα, τον οποίο θέτει το άρθρο 13 παράγραφος 2 στοιχείο α), β) ή γ) του εν λόγω κανονισμού, έχουν σκοπό ιδίως την διευκόλυνση της ελεύθερης παροχής υπηρεσιών, προς όφελος των επιχειρήσεων, οι οποίες κάνουν χρήση αυτής της ελευθερίας αποστέλλοντας εργαζόμενους σε κράτη μέλη άλλα από εκείνο στο οποίο έχουν την έδρα τους καθώς και την ελεύθερη κυκλοφορία των εργαζομένων σε άλλα κράτη μέλη και ότι αποσκοπούν με τον τρόπο αυτό στην εξάλειψη των εμποδίων για την ελεύθερη κυκλοφορία των εργαζομένων και στην ενθάρρυνση της οικονομικής αλληλοδιείσδυσης, αποφεύγοντας τις διοικητικές επιπλοκές, κυρίως για τους εργαζόμενους και τις επιχειρήσεις.

(3) Οι ίδιες αυτές διατάξεις αποσκοπούν στην αποφυγή, τόσο για τους εργαζόμενους όσο και τους εργοδότες και τους φορείς κοινωνικής ασφάλισης, των διοικητικών επιπλοκών, οι οποίες θα μπορούσαν να προκύψουν από την εφαρμογή του γενικού κανόνα, τον οποίο θέτει το άρθρο 13 παράγραφος 2 στοιχείο α), β) ή γ) του εν λόγω κανονισμού, εφόσον πρόκειται για περιόδους δραστηριότητας σύντομης διάρκειας σε ένα κράτος μέλος ή σε ένα πλοίο υπό σημαία κράτους μέλους άλλου από αυτό στο οποίο η επιχείρηση έχει την έδρα ή την εγκατάσταση της, ή άλλου από αυτό στο οποίο ο αυτοτελώς απασχολούμενος ασκεί κανονικά την δραστηριότητά του.

(4) Πρέπει να διευκρινισθεί η εμβέλεια του άρθρου 14α παράγραφος 1 στοιχείο α), λαμβάνοντας υπόψη την νομολογία του Δικαστηρίου.

(5) Το άρθρο 14 παράγραφος 1, το άρθρο 14α παράγραφος 1 και το άρθρο 14β παράγραφοι 1 και 2 του κανονισμού (ΕΟΚ) αριθ. 1408/71 συνιστούν εξαιρέσεις του γενικού κανόνα, τον οποίο ορίζει το άρθρο 13 παράγραφος 2 στοιχεία α), β) και γ).

(6) Πρέπει να οριοθετηθεί το πεδίο εφαρμογής των ιδίων αυτών διατάξεων κατά σαφέστερο τρόπο και, για τον σκοπό αυτό, να καταγραφούν διάφορες ειδικές περιπτώσεις, οι οποίες ενδέχεται να παρουσιασθούν.

(7) Θα έπρεπε, με σκοπό την απλοποίηση, να επεκταθεί η εφαρμογή του άρθρου 14 παράγραφος 1 ή του άρθρου 14β παράγραφος 1 του εν λόγω κανονισμού, στην περίπτωση κατά την οποία ένας εργαζόμενος προσλαμβάνεται στο κράτος μέλος στο οποίο η επιχείρηση έχει την έδρα ή την εγκατάστασή της, προκειμένου να αποσπασθεί στο έδαφος άλλου κράτους μέλους ή σε πλοίο υπό σημαία άλλου κράτους μέλους, και τούτο, για να ληφθεί υπόψη η νομολογία του Δικαστηρίου.

(8) Για τον σκοπό αυτό, η πρώτη αποφασιστική προϋπόθεση για την εφαρμογή του άρθρου 14 παράγραφος 1 ή του άρθρου 14β παράγραφος 1 του εν λόγω κανονισμού είναι η ύπαρξη οργανικού δεσμού μεταξύ του εργαζόμενου και της επιχείρησης, η οποία τον προσέλαβε.

(9) Η προστασία του εργαζόμενου και η ασφάλεια δικαίου, την οποία μπορούν να επικαλεσθούν τόσο αυτός ο ίδιος όσο και ο φορέας στον οποίο υπάγεται επιβάλλουν να δίδονται όλες οι εγγυήσεις όσον αφορά στην διατήρηση του οργανικού δεσμού κατά την διάρκεια της περιόδου απόσπαση.

(10) Η δεύτερη αποφασιστική προϋπόθεση για την εφαρμογή του άρθρου 14 παράγραφος 1 ή του άρθρου 14β παράγραφος 1 του εν λόγω κανονισμού επιβάλλει την ύπαρξη δεσμών μεταξύ της επιχείρησης και του κράτους εγκατάστασης. Είναι, επομένως, σωστό να περιορισθεί η δυνατότητα απόσπασης αποκλειστικά στις επιχειρήσεις οι οποίες ασκούν κανονικά την δραστηριότητα τους στο έδαφος του κράτους μέλους, στην νομοθεσία του οποίου εξακολουθεί να υπάγεται ο αποσπασμένος εργαζόμενος θεωρώντας, ως εκ τούτου, ότι οι ανωτέρω διατάξεις αφορούν μόνο τις επιχειρήσεις οι οποίες ασκούν συνήθως ουσιώδεις δραστηριότητες στο έδαφος του κράτους μέλους εγκατάστασης.

(11) Πρέπει να αποφεύγονται καταχρηστικές παρατάσεις της περιόδου απόσπασης με επαναλαμβανόμενες προσωρινές διακοπές.

(12) Οι εγγυήσεις ως προς την διατήρηση του οργανικού δεσμού δεν υφίστανται πλέον στην περίπτωση κατά την οποία ο αποσπασμένος εργαζόμενος τίθεται στην διάθεση τρίτης επιχείρησης.

(13) Οι διοικητικές επιπλοκές, στην αποφυγή των οποίων στοχεύει το άρθρο 14 παράγραφος 1 υφίστανται ούτως ή άλλως, εάν ο εργαζόμενος ο οποίος έχει προσληφθεί από επιχείρηση εγκατεστημένη σε ένα κράτος μέλος, προκειμένου να αποσπασθεί σε άλλο κράτος μέλος, υπαγόταν προηγουμένως στην νομοθεσία ενός τρίτου κράτους μέλους ή μιας τρίτης χώρας και, κατά μείζονα λόγο, εάν υπαγόταν προηγουμένως στην νομοθεσία του κράτους μέλους, στο οποίο έχει αποσπασθεί. Ως εκ τούτου, ο στόχος του άρθρου 14 παράγραφος 1 δεν θα είχε ληφθεί υπόψη. Τηρουμένων των αναλογιών, το ίδιο θα συνέβαινε σε σχέση με το άρθρο 14β παράγραφος 1.

(14) Είναι απαραίτητο να υπάρχει δυνατότητα πραγματοποίησης, κατά την διάρκεια της απόσπασης, όλων των ελέγχων, κυρίως όσον αφορά στην καταβολή των εισφορών και την διατήρηση του οργανικού δεσμού, έτσι ώστε να αποφεύγεται η καταχρηστική επίκληση των προαναφερομένων διατάξεων και να εξασφαλίζεται η κατάλληλη ενημέρωση των διοικητικών οργάνων, των εργοδοτών και των εργαζομένων.

(15) Κυρίως ο εργαζόμενος και ο εργοδότης πρέπει να είναι κατάλληλα ενημερωμένοι σχετικά με τις προϋποθέσεις υπό τις οποίες ο αποσπασμένος εργαζόμενος εξακολουθεί να υπάγεται στην νομοθεσία της χώρας αποστολής.

(16) Το πιστοποιητικό (έντυπο Ε 101), αν και πρέπει κατά προτίμηση να έχει εκδοθεί εκ των προτέρων, μπορεί να έχει αναδρομικό αποτέλεσμα.

(17) Θα έπρεπε να προσδιορισθούν επακριβώς τα νομικά αποτελέσματα του πιστοποιητικού αυτού, όπως αναφέρεται στα άρθρα 11 και 11α του κανονισμού (ΕΟΚ) αριθ. 574/72, και επομένως η υποχρέωση συνεργασίας των οργανισμών.

(18) Η εκτίμηση και ο έλεγχος της κατάστασης των επιχειρήσεων και των εργαζομένων πρέπει να πραγματοποιούνται από τους φορείς κοινωνικής ασφάλισης με τις κατάλληλες εγγυήσεις, έτσι ώστε να μην παρακωλύεται η ελεύθερη παροχή υπηρεσιών και η ελεύθερη κυκλοφορία των εργαζομένων.

(19) Η αρχή της ειλικρινούς συνεργασίας, την οποία ορίζει το άρθρο 10 της συνθήκης ΕΚ, επιβάλλει στους αρμόδιους φορείς μια σειρά υποχρεώσεων σε σχέση με την ενεργοποίηση των διατάξεων του άρθρου 14 παράγραφος 1, του άρθρου 14α παράγραφος 1 και του άρθρου 14β παράγραφοι 1 και 2 και ότι, για να διευκολυνθεί η εφαρμογή της εν λόγω αρχής, είναι σκόπιμο να διευκρινισθεί ο ρόλος της διοικητικής επιτροπής.

(20) Πρέπει να προσδιορισθεί επακριβώς ο ρόλος και η διαδικασία παραπομπής στην διοικητική επιτροπή, οσάκις καλείται να συμβιβάσει διισταμένες απόψεις των φορέων σχετικά με την εφαρμοστέα νομοθεσία,

Συσκεφθείσα σύμφωνα με το άρθρο 80 παράγραφος 3 του κανονισμού (ΕΟΚ) αριθ. 1408/71,

ΑΠΟΦΑΣΙΖΕΙ:

1. Οι διατάξεις του άρθρου 14 παράγραφος 1 και του άρθρου 14β παράγραφος 1 του κανονισμού (ΕΟΚ) αριθ. 1408/71 εφαρμόζονται σε εργαζόμενο ο οποίος υπάγεται στην νομοθεσία κράτους μέλους (κράτος αποστολής) λόγω της άσκησης εκ μέρους του μισθωτής δραστηριότητας σε επιχείρηση και ο οποίος αποστέλλεται από την επιχείρηση αυτή σε άλλο κράτος μέλος (κράτος απασχόλησης), προκειμένου να εκτελέσει εκεί εργασία για λογαριασμό της.

Η εργασία θεωρείται ότι εκτελείται για λογαριασμό της επιχείρησης του κράτους αποστολής, εφόσον καταδεικνύεται ότι η εργασία αυτή πραγματοποιείται για την εν λόγω επιχείρηση και ότι υφίσταται οργανικός δεσμός μεταξύ του εργαζόμενου και της επιχείρησης η οποία τον απέσπασε.

Προκειμένου να διαπιστωθεί εάν υφίσταται ο οργανικός δεσμός, θεωρώντας, επομένως, ότι ο εργαζόμενος εξακολουθεί να υπάγεται στην επιχείρηση αποστολής, πρέπει να ληφθεί υπόψη μα σειρά από στοιχεία, κυρίως η ευθύνη όσον αφορά στην πρόσληψη, την σύμβαση εργασίας και την απόλυση, και η εξουσία για τον καθορισμό της φύσης της εργασίας.

2. Το άρθρο 14α παράγραφος 1 απαιτεί, πριν από την πραγματοποίηση εργασίας στο έδαφος του κράτους δραστηριότητας, ο εργαζόμενος να ασκεί αυτοτελή δραστηριότητα στο έδαφος του κράτους εγκατάστασης. Η υποχρέωση αυτή προϋποθέτει ότι ο εργαζόμενος έχει ασκήσει επί ορισμένο χρονικό διάστημα ουσιώδεις δραστηριότητες στο έδαφος του κράτους στο οποίο είναι εγκατεστημένος πριν μεταβεί σε άλλο κράτος μέλος για την πραγματοποίηση εργασίας, μισθωτής ή μη μισθωτής, της οποίας το περιεχόμενο και η διάρκεια έχουν προκαθοριστεί και της οποίας η ύπαρξη πρέπει να αποδεικνύεται από τα σχετικά συμβόλαια.

Επιπλέον, κατά τη διάρκεια της περιόδου κατά την οποία ο εργαζόμενος πραγματοποιεί την εργασία αυτή, πρέπει να εξακολουθεί να πληροί στο κράτος εγκατάστασης τις προϋποθέσεις οι οποίες θα του επιτρέψουν να συνεχίσει τη δραστηριότητα του μετά την επιστροφή του. Για τον σκοπό αυτό, πρέπει να διατηρεί την αναγκαία υποδομή για την άσκηση της δραστηριότητάς του στο κράτος εγκατάστασης σύμφωνα με τις νομικές διατάξεις του κράτους αυτού, όπως, για παράδειγμα, την χρήση γραφείων, την καταβολή εισφορών στο σύστημα κοινωνικής ασφάλισης, την καταβολή φόρων, την διατήρηση αριθμών επαγγελματικού και φορολογικού μητρώου ή την εγγραφή του σε εμπορικό-βιοτεχνικό επιμελητήριο ή σε επαγγελματική οργάνωση/σύλλογο.

3. Στο πλαίσιο των διατάξεων, οι οποίες προβλέπονται στο σημείο 1 της παρούσας απόφασης, το προαναφερόμενο άρθρο 14 παράγραφος 1 και το άρθρο 14β παράγραφος 1 εξακολουθούν να εφαρμόζονται κυρίως υπό τις ακόλουθες προϋποθέσεις:

α) Απόσπαση συνήθους προσωπικού

Εφόσον ο εργαζόμενος ο οποίος έχει αποσπασθεί από την επιχείρηση του κράτους αποστολής σε επιχείρηση του κράτους απασχόλησης, αποσπάται επίσης σε μία ή περισσότερες άλλες επιχειρήσεις του ίδιου κράτους απασχόλησης στο μέτρο ωστόσο που ο εργαζόμενος εξακολουθεί να ασκεί την δραστηριότητα του για λογαριασμό της επιχείρησης, η οποία τον απέσπασε. Τέτοια περίπτωση μπορεί να υπάρξει, ειδικότερα, εάν η επιχείρηση έχει αποσπάσει τον εργαζόμενο σε ένα κράτος μέλος, προκειμένου να εκτελέσει εκεί εργασία διαδοχικά ή ταυτόχρονα σε δύο ή περισσότερες επιχειρήσεις οι οποίες είναι εγκατεστημένες στο ίδιο κράτος μέλος.

β) Απόσπαση προσωπικού το οποίο προσλαμβάνεται με σκοπό να αποσπασθεί

Εφόσον ο εργαζόμενος ο οποίος υπάγεται στην νομοθεσία ενός κράτους μέλους σύμφωνα με τις διατάξεις του κανονισμού (ΕΟΚ) αριθ. 1408/71 προσλαμβάνεται σ' αυτό το κράτος μέλος, στο οποίο η επιχείρηση έχει την έδρα ή την εγκατάστασή της, με σκοπό να αποσπασθεί για λογαριασμό της επιχείρησης αυτής είτε στο έδαφος άλλου κράτους μέλους, είτε σε πλοίο υπό σημαία άλλου κράτους μέλους, υπό την προϋπόθεση:

i) ότι υφίσταται οργανικός δεσμός μεταξύ της επιχείρησης αυτής και του εργαζόμενου κατά την περίοδο της απόσπασης του και

ii) ότι η επιχείρηση αυτή ασκεί κανονικά την δραστηριότητα της στο έδαφος του πρώτου κράτους μέλους, δηλαδή ότι η επιχείρηση ασκεί συνήθως ουσιώδεις δραστηριότητες στο έδαφος του πρώτου κράτους μέλους.

Προκειμένου να προσδιορισθεί, εφόσον τούτο είναι αναγκαίο ή σε περίπτωση αμφιβολιών, εάν μια επιχείρηση ασκεί συνήθως ουσιώδεις δραστηριότητες στο έδαφος του κράτους μέλους στο οποίο είναι εγκατεστημένη, ο αρμόδιος φορέας του τελευταίου αυτού κράτους οφείλει να εξετάσει το σύνολο των κριτηρίων τα οποία χαρακτηρίζουν τις ασκούμενες από την επιχείρηση αυτή δραστηριότητες, όπως κυρίως τον τόπο της έδρας της επιχείρησης και της διοίκησης της, τον αριθμό των διοικητικών υπαλλήλων οι οποίοι εργάζονται αντίστοιχα στο κράτος μέλος εγκατάστασης και στο άλλο κράτος μέλος, τον τόπο στον οποίο προσλαμβάνονται οι αποσπασμένοι εργαζόμενοι και αυτόν στον οποίο συνάπτονται οι περισσότερες συμβάσεις με τους πελάτες, τη νομοθεσία η οποία διέπει τις συμβάσεις τις οποίες συνάπτει η επιχείρηση αφενός μεν με τους εργαζομένους της, αφετέρου δε με τους πελάτες της, καθώς και τον κύκλο εργασιών ο οποίος πραγματοποιείται κατά την διάρκεια μιας αρκούντως καθοριστικής περιόδου εντός καθενός από τα εμπλεκόμενα κράτη μέλη. Ο κατάλογος αυτός δεν μπορεί να είναι εξαντλητικός, καθόσον η επιλογή των κριτηρίων πρέπει να προσαρμόζεται σε κάθε συγκεκριμένη περίπτωση και να συνεκτιμάται η πραγματική φύση των δραστηριοτήτων τις οποίες ασκεί η επιχείρηση στο κράτος εγκατάστασης.

Ειδικότερα, μια επιχείρηση εγκατεστημένη σε ένα κράτος μέλος, η οποία αποστέλλει εργαζόμενους στο έδαφος άλλου κράτους μέλους και ασκεί στο πρώτο κράτος μέλος δραστηριότητες διαχείρισης καθαρά εσωτερικής φύσης, δεν δικαιούται να επικαλεσθεί το άρθρο 14 παράγραφος 1 στοιχείο α) του κανονισμού (ΕΟΚ) αριθ. 1408/71.

γ) Η προσωρινή διακοπή των δραστηριοτήτων του εργαζόμενου στην επιχείρηση του κράτους απασχόλησης δεν διακόπτει την απόσπαση κατά την έννοια του άρθρου 14 παράγραφος 1 και του άρθρου 14β παράγραφος 1.

4. Οι διατάξεις του προαναφερομένου άρθρου 14 παράγραφος 1 ή του άρθρου 14β παράγραφος 1 δεν εφαρμόζονται ή παύουν να εφαρμόζονται, ιδίως:

α) εάν η επιχείρηση στην οποία έχει αποσπασθεί ο εργαζόμενος τον θέσει στην διάθεση άλλης επιχείρησης του κράτους μέλους στο οποίο είναι εγκατεστημένη·

β) εάν ο εργαζόμενος, ο οποίος είναι αποσπασμένος σε ένα κράτος μέλος, τεθεί στην διάθεση επιχείρησης εγκατεστημένης σε άλλο κράτος μέλος·

γ) εάν ο εργαζόμενος έχει προσληφθεί σε ένα κράτος μέλος από μια επιχείρηση εγκατεστημένη σε δεύτερο κράτος μέλος, προκειμένου να αποσταλεί σε επιχείρηση τρίτου κράτους μέλους.

5. α) O αρμόδιος φορέας του κράτους μέλους στην νομοθεσία του οποίου ο μισθωτός εργαζόμενος εξακολουθεί να υπάγεται βάσει του προαναφερομένου άρθρου 14 παράγραφος 1 και του άρθρου 14β παράγραφος 1, στις περιπτώσεις οι οποίες προβλέπονται από την παρούσα απόφαση, ενημερώνει κατάλληλα τους ενδιαφερόμενους, εργοδότη και εργαζόμενο, για τις προϋποθέσεις υπό τις οποίες ο αποσπασμένος εργαζόμενος διατηρεί την υπαγωγή του στην συγκεκριμένη νομοθεσία. Έτσι, ο εργοδότης πληροφορείται για τη δυνατότητα ελέγχων καθ' όλη την διάρκεια της περιόδου της απόσπασης, προκειμένου να διαπιστώνεται ότι αυτή δεν έχει λήξει. Οι έλεγχοι αυτοί μπορεί να αφορούν, κυρίως, στην καταβολή των ασφαλιστικών εισφορών και την διατήρηση του οργανικού δεσμού.

Ο αρμόδιος φορέας του κράτους εγκατάστασης, στην νομοθεσία του οποίου εξακολουθεί να υπάγεται ο αυτοτελώς απασχολούμενος βάσει του προαναφερομένου άρθρου 14α παράγραφος 1 και του άρθρου 14β παράγραφος 2, ενημερώνει κατάλληλα τον τελευταίο σχετικά με τις προϋποθέσεις στις οποίες υπόκειται η διατήρηση της υπαγωγής του στην νομοθεσία αυτή. Ο ενδιαφερόμενος πληροφορείται κατ' αυτόν τον τρόπο για την δυνατότητα ελέγχων καθ' όλη την διάρκεια της περιόδου άσκησης της προσωρινής δραστηριότητας στο κράτος δραστηριότητας, προκειμένου να διαπιστώνεται ότι οι συνθήκες υπό τις οποίες ασκείται η δραστηριότητα αυτή δεν έχουν μεταβληθεί. Οι έλεγχοι αυτοί μπορεί να αφορούν, κυρίως, στην καταβολή των ασφαλιστικών εισφορών και την διατήρηση της αναγκαίας υποδομής για την συνέχιση της δραστηριότητας του στο κράτος εγκατάστασης.

β) Επιπλέον, ο αποσπασμένος εργαζόμενος καθώς και ο εργοδότης του πληροφορούν τον αρμόδιο φορέα του κράτους αποστολής για κάθε μεταβολή η οποία επέρχεται κατά την διάρκεια της απόσπασης, κυρίως:

- εάν η ζητηθείσα απόσπαση ή παράταση της απόσπασης δεν έλαβε τελικά χώρα,

- εάν η δραστηριότητα διακόπτεται σε περίπτωση άλλη από αυτήν, η οποία προβλέπεται στο σημείο 3 στοιχείο γ) της παρούσας απόφασης, και

- εάν ο αποσπασμένος εργαζόμενος έχει τοποθετηθεί από τον εργοδότη του σε άλλη επιχείρηση του κράτους αποστολής, ιδίως σε περίπτωση συγχώνευσης ή μεταφοράς επιχείρησης.

γ) Ο αρμόδιος φορέας του κράτους αποστολής κοινοποιεί στον φορέα του κράτους απασχόλησης, ενδεχομένως μετά από αίτηση του τελευταίου, τις πληροφορίες οι οποίες αναφέρονται στο στοιχείο β).

δ) Οι αρμόδιοι φορείς του κράτους αποστολής και του κράτους απασχόλησης συνεργάζονται για την υλοποίηση των προαναφερομένων ελέγχων καθώς και σε περιπτώσεις ύπαρξης αμφισβήτησης σχετικά με την εφαρμοσιμότητα του άρθρου 14 παράγραφος 1 στοιχεία α) και β) του άρθρου 14α παράγραφος 1 και του άρθρου 14β παράγραφοι 1 και 2 του κανονισμού (ΕΟΚ) αριθ. 1408/71.

6. Το έντυπο Ε 101 πρέπει κατά προτίμηση να έχει εκδοθεί πριν από την έναρξη της αναφερόμενης σ' αυτό περιόδου· ωστόσο, είναι δυνατόν να χορηγηθεί κατά τη διάρκεια της περιόδου αυτής, ακόμη και μετά την εκπνοή της, οπότε μπορεί να έχει αναδρομικό αποτέλεσμα.

7. Η υποχρέωση συνεργασίας, στην οποία αναφέρεται το σημείο 5 στοιχείο δ) της παρούσας απόφασης επιβάλλει επίσης:

α) ο αρμόδιος φορέας του κράτους αποστολής να προβαίνει σε ορθή εκτίμηση των δεδομένων, τα οποία αφορούν στην εφαρμογή του άρθρου 14 παράγραφος 1, του άρθρου 14α παράγραφος 1 και του άρθρου 14β παράγραφοι 1 και 2 του κανονισμού (ΕΟΚ) αριθ. 1408/71 καθώς επίσης των άρθρων 11 και 11α του κανονισμού (ΕΟΚ) αριθ. 574/72, και επομένως να εγγυάται την ορθή συμπλήρωση των πληροφοριών οι οποίες περιλαμβάνονται στο έντυπο Ε 101·

β) ο αρμόδιος φορέας του κράτους απασχόλησης και κάθε άλλου κράτους μέλους να θεωρεί ότι δεσμεύεται από το έντυπο Ε 101, καθόσον αυτό δεν έχει ανακληθεί ή κηρυχθεί άκυρο από τον αρμόδιο φορέα του κράτους αποστολής·

γ) ο αρμόδιος φορέας του κράτους αποστολής να επανεξετάζει το βάσιμο της έκδοσης του συγκεκριμένου εντύπου και, οσάκις τούτο είναι αναγκαίο, να ανακαλεί το εν λόγω έντυπο εφόσον ο φορέας του κράτους απασχόλησης αμφισβητεί την ακρίβεια των στοιχείων στα οποία βασίζεται το έντυπο αυτό.

8. Οι φορείς κοινωνικής ασφάλειας εκτιμούν και ελέγχουν τις καταστάσεις, οι οποίες καταλαμβάνονται από το άρθρο 14 παράγραφος 1, από το άρθρο 14α παράγραφος 1 και από το άρθρο 14β παράγραφοι 1 και 2 του κανονισμού (ΕΟΚ) αριθ. 1408/71, παρέχοντας στις επιχειρήσεις και τους ενδιαφερόμενους εργαζόμενους όλα τα εχέγγυα προκειμένου να μην παρακωλύεται η ελεύθερη παροχή υπηρεσιών και η ελεύθερη κυκλοφορία των εργαζομένων. Ειδικότερα, τα κριτήρια τα οποία χρησιμοποιούνται, για να εκτιμηθεί, κυρίως, εάν μία επιχείρηση ασκεί συνήθως ουσιώδεις δραστηριότητες στο έδαφος ενός κράτους, εάν εξακολουθεί να υφίσταται οργανικός δεσμός μεταξύ του εργαζόμενου και της επιχείρησης ή εάν ο αυτοτελώς απασχολούμενος διατηρεί την αναγκαία υποδομή για την άσκηση της δραστηριότητας του σε ένα κράτος, πρέπει να ορίζονται αντικειμενικά, να γνωστοποιούνται στα ενδιαφερόμενα μέρη και να τυγχάνουν συνεπούς και ισότιμης εφαρμογής σε ίδιες ή παρόμοιες καταστάσεις.

9. Σε περίπτωση κατά την οποία εξακολουθεί να υπάρχει διαφωνία, κάθε ενδιαφερόμενος αρμόδιος φορέας μπορεί να υποβάλει στη διοικητική επιτροπή, μέσω του εκπροσώπου της κυβέρνησης του, υπόμνημα το οποίο θα εισάγεται προς συζήτηση στην πρώτη σύνοδο η οποία ακολουθεί μετά την εικοστή ημέρα από την υποβολή του υπομνήματος αυτού, έτσι ώστε να επιχειρηθεί ο συμβιβασμός των διισταμένων απόψεων σχετικά με την εφαρμοστέα στην προκειμένη περίπτωση νομοθεσία.

10. Η διοικητική επιτροπή ενθαρρύνει τη συνεργασία μεταξύ των αρμόδιων αρχών των κρατών μελών για την εφαρμογή των διατάξεων του άρθρου 14 παράγραφος 1, του άρθρου 14α παράγραφος 1 και του άρθρου 14β παράγραφοι 1 και 2, διευκολύνοντας την παρακολούθηση και την ανταλλαγή πληροφοριών, εμπειριών και ορθών πρακτικών αφενός μεν κατά τον καθορισμό και την ιεράρχηση των κριτηρίων για την εκτίμηση των καταστάσεων οι οποίες αφορούν τόσο στις επιχειρήσεις όσο και τους εργαζόμενους, αφετέρου δε σε σχέση με τα μέτρα ελέγχου τα οποία τίθενται σε ισχύ. Για το σκοπό αυτό, καταρτίζει προοδευτικά, προς όφελος των διοικήσεων, των επιχειρήσεων και των εργαζομένων, έναν κώδικα ορθών πρακτικών σε θέματα απόσπασης μισθωτών εργαζομένων και άσκησης από τους αυτοτελώς απασχολούμενους προσωρινής δραστηριότητας εκτός του κράτους εγκατάστασης.

11. Η παρούσα απόφαση, η οποία αντικαθιστά την απόφαση αριθ. 162 της 31ης Μαΐου 1996, τίθεται σε ισχύ από την πρώτη ημέρα του μήνα, ο οποίος ακολουθεί τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Ο πρόεδρος της διοικητικής επιτροπής

Jean-Claude FILLON